Document ID: 32009R0297

32009R0297
L 095/13
SLUŽBENI LIST EUROPSKE UNIJE
08.04.2009.
UREDBA KOMISIJE (EZ) br. 297/2009
od 8. travnja 2009.
o izmjeni Uredbe (EZ) br. 1277/2005 o utvrđivanju provedbenih pravila za Uredbu (EZ) br. 273/2004 Europskog parlamenta i Vijeća o prekursorima za droge i za Uredbu Vijeća (EZ) br. 111/2005 o utvrđivanju pravila za nadzor trgovine prekursorima za droge između Zajednice i trećih zemalja
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 111/2005 od 22. prosinca 2004. o utvrđivanju pravila za nadzor trgovine prekursorima za droge između Zajednice i trećih zemalja (1), a posebno njezin članak 11. stavak 1. i treći podstavak njezinog članka 12. stavka 1.,
budući da:
(1)
Uredbom Komisije (EZ) br. 1277/2005 (2) utvrđene su treće zemlje odredišta u kojima su potrebne posebne mjere nadzora za izvoz prekursora za droge iz Zajednice. U Prilogu IV. toj Uredbi nalaze se popisi na kojima je za svaku od predviđenih tvari 2. i 3. kategorije iz Priloga Uredbi (EZ) br. 111/2005 navedena zemlja u kojoj je potrebna prethodna obavijest o izvozu. Ti popisi uključuju treće zemlje koje su, u skladu s člankom 12. stavkom 10. Konvencije Ujedinjenih Naroda iz 1988. protiv nedopuštene trgovine opojnim drogama i psihotropnim tvarima, zahtijevale prethodnu obavijest o izvozu.
(2)
Rumunjska je navedena u Prilogu IV. Uredbi (EZ) br. 1277/2005. Budući da je Rumunjska u međuvremenu postala država članica, treba je izbrisati s tog popisa.
(3)
U Prilogu IV. Uredbi (EZ) br. 1277/2005 nisu navedene sve treće zemlje koje su od dana stupanja na snagu Uredbe (EZ) br. 1277/2005 zatražile da im se dostavljaju prethodne obavijesti o izvozu. Od 2005. do danas takve zahtjeve podnijeli su Kanada, Maldivi, Oman i Republika Koreja te bi ih stoga trebalo dodati popisu.
(4)
Uredbu (EZ) br. 1277/2005 trebalo bi stoga na odgovarajući način izmijeniti.
(5)
Mjere predviđene ovom Uredbom u skladu su s mišljenjem Odbora uspostavljenog člankom 30. stavkom 1. Uredbe (EZ) br. 111/2005,
DONIJELA JE OVU UREDBU:
Članak 1.
Prilog IV. Uredbi (EZ) br. 1277/2005 zamjenjuje se tekstom utvrđenim u Prilogu ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 8. travnja 2009.

Labels: 11
5
0
3
12